31999R0111
L 014/3
JURNALUL OFÍCIAL AL UNIUNII EUROPENE
REGULAMENTUL (CE) NR. 111/1999 AL COMISIEI
din 18 ianuarie 1999
de stabilire a normelor generale de aplicare a Regulamentului (CE) NR. 2802/98 al Consiliului privind programul de aprovizionare cu produse agricole a Federației Ruse
COMISIA COMUNITĂȚILOR EUROPENE,
având în vedere Tratatul de instituire a Comunității europene,
având în vedere Regulamentul (CE) nr. 2802/98 al Consiliului din 17 decembrie 1998 privind programul de aprovizionare cu produse agricole a Federației Ruse (1), în special articolul 4 alineatul (2),
având în vedere Regulamentul (CE) nr. 2799/98 al Consiliului din 15 decembrie 1998 de stabilire a regimului agromonetar pentru moneda euro (2),
întrucât Regulamentul (CE) nr. 2802/98 prevede acțiuni care constau în livrarea gratuită de produse agricole destinate Rusiei; întrucât, în vederea punerii în aplicare a acestei acțiuni, este necesar să se definească normele lor generale de aplicare, în special modalitățile de participare la licitații, atribuirea contractelor de livrare, precum și obligațiile adjudecatarilor;
întrucât bunurile livrate sunt produse agricole livrate ca atare din stocuri de intervenție, precum și produse care nu sunt disponibile pentru intervenție, dar care aparțin aceleiași grupe de produse; întrucât este necesar, de asemenea, să se prevadă normele specifice aplicabile pentru livrarea de produse transformate; întrucât este necesar să se permită ca plata acestora din urmă să se facă în materii prime provenind din stocurile de intervenție;
întrucât, pentru asigurarea unui nivel satisfăcător de concurență între diferiții agenți economici din Comunitate, este necesar ca, pentru livrarea de produse transformate, precum și pentru livrarea de produse care nu sunt disponibile pentru intervenție și care trebuie mobilizate pe piața comunitară, livrările să fie organizate în două etape, iar contractele pentru fabricarea produsului transformat sau, după caz, mobilizarea produsului pe piață și ulterior livrarea în stadiul prevăzut pentru livrarea către țara beneficiară să fie atribuite separat;
întrucât, în aplicarea articolului 14 din Regulamentul (CE) nr. 2808/98 al Comisiei din 22 decembrie 1998 de stabilire a normelor de aplicare a regimului agromonetar al monedei euro în sectorul agricol (3), sumele menționate în ofertele prezentate în cadrul unei licitații organizate în temeiul unui act privind politica agricolă comună trebuie exprimate în euro; întrucât articolul 5 alineatul (1) din regulamentul în cauză prevede ca, în astfel de cazuri, evenimentul generator pentru rata de schimb agricol este ultima zi de prezentare a ofertelor; întrucât alineatele (3) și (4) din articolul menționat anterior determină faptele generatoare aplicabile pentru avansuri și garanții;
întrucât normele de aplicare trebuie să cuprindă, printre altele, înainte de ieșirea de pe teritoriul Comunității, precum și în porturile maritime și în punctele de frontieră de destinație a produselor, un sistem de controale și constituirea de garanții pentru a asigura buna execuție a operațiunii de livrare; întrucât, de asemenea, trebuie adusă dovada faptului că produsele în cauză au fost recepționate de către autoritățile din Rusia, prin intermediul unui certificat de recepție special;
întrucât trebuie prevăzută posibilitatea acordării unei anumite toleranțe în caz de pierderi, pentru a ține seama de unele dificultăți deosebite;
întrucât produsele deținute de agențiile de intervenție și destinate exportului intră sub incidența Regulamentului (CEE) nr. 3002/92 al Comisiei din 16 octombrie 1992 de stabilire a normelor comune de control al utilizării și/sau al destinației produselor provenite din stocuri de intervenție (4), modificat ultima dată de Regulamentul (CE) nr. 770/96 (5);
întrucât trebuie specificat faptul că dispozițiile Regulamentului (CEE) nr. 2220/85 al Comisiei din 22 iulie 1985 de stabilire a normelor comune de aplicare a regimului de garanții pentru produsele agricole (6), modificat ultima dată de Regulamentul (CE) nr. 3403/93 (7), se aplică livrărilor reglementate de prezentul regulament;
întrucât măsurile prevăzute de prezentul regulament sunt în conformitate cu avizele tuturor comitetelor de gestionare interesate,
ADOPTĂ PREZENTUL REGULAMENT:
Articolul 1
Dispozițiile prezentului regulament se aplică operațiunilor de livrare gratuită de produse agricole Rusiei, efectuate în conformitate cu Regulamentul (CE) nr. 2802/98, fără a aduce atingere dispozițiilor complementare prevăzute de regulamentele de deschidere de licitații pentru atribuirea de contracte individuale de livrare.
Articolul 2
(1) Prin licitație se determină costurile de livrare până în porturile maritime și până la punctele de frontieră de recepție de către beneficiar, stabilite prin invitația de participare la licitație, a produselor retrase din magazinele de intervenție sau mobilizate pe piața Comunității.
(a)
Costurile pot acoperi livrarea produselor din depozitul agenției de intervenție, de la cheiul de încărcare sau pe mijlocul de transport, până la punctul de recepție a produselor în stadiul de livrare stabilit.
(b)
Costurile pot acoperi livrarea unui produs, dintr-un depozit sau dintr-un port sau o gară comunitară, cu un mijloc de transport, până la punctul de recepție a produsului în stadiul de livrare stabilit.
(2) Invitația de participare la licitație poate menționa cantitatea de produse care trebuie preluate fizic din stocul de intervenție ca plată pentru livrarea de produse transformate aparținând aceleiași grupe de produse. În acest caz, costurile se referă în special la transformarea, ambalarea și marcarea produselor de livrat în stadiul de livrare stabilit în invitația de participare la licitație, în conformitate cu cerințele respectivei licitații.
(3) Invitația de participare la licitație poate prevedea determinarea costurilor de livrare a produselor care trebuie mobilizate pe piața comunitară. În acest caz, costurile cuprind în special prețul produsului și cheltuielile de ambalare și de marcare a produselor de livrat în stadiul de livrare stabilit în invitația de participare la licitație, în conformitate cu cerințele respectivei licitații.
Articolul 3
Participarea la licitații este deschisă, în condiții egale, tuturor persoanelor fizice având cetățenia unui stat membru și stabilite în Comunitate și tuturor societăților constituite în conformitate cu legislația unui stat membru și care au sediul social, administrația centrală sau sediul principal într-un stat membru.
Articolul 4
(1) Ofertele se prezintă în scris agenției de intervenție, la adresa menționată în invitația de participare la licitație, până la data și ora indicate.
Ofertele se depun în interiorul a două plicuri sigilate. Pe plicul interior, pe lângă adresa menționată în invitația de participare la licitație, se indică, de asemenea, numărul regulamentului privind deschiderea licitației și următoarea mențiune: „Depusă de (denumirea legală a ofertantului) - A se deschide numai de către Comisia de deschidere a ofertelor”.
Ofertele transmise prin fax, telex sau poșta electronică nu sunt admisibile.
(2) Deschiderea ofertelor este publică, iar organismul în cauză face cunoscute, pentru fiecare lot în parte, sumele sau cantitățile ofertate, după caz.
(3) Organismele de intervenție se asigură că ofertanții și subcontractanții menționați în ofertele lor dispun de capacitatea tehnică și financiară necesară pentru asumarea obligațiilor de livrare pentru care depun oferte.
Articolul 5
(1) Pentru a putea fi acceptată, oferta trebuie:
(a)
să indice în mod precis trimiterea la regulamentul care anunță deschiderea licitației în cauză, precum și numărul de lot la care se referă;
(b)
să indice denumirea și adresa unui ofertant stabilit în Comunitate, precum și numărul său de identificare fiscală și numărul său de telex și/sau fax;
(c)
să se refere la un singur lot și la ansamblul acelui lot (greutate netă);
(d)
să exprime valorile oferite în euro, în cazul licitațiilor prevăzute la articolul 2 alineatele (1) și (3);
(e)
să cuprindă, în cazul în care se aplică articolul 2 alineatul (1) literele (a) sau (b):
1.
valoarea brută pe tonă, oferită pentru fiecare destinație, ținând seama de diferitele puncte de plecare posibile prevăzute în invitația de participare la licitație;
2.
denumirea (denumirile) și adresa (adresele) tuturor comisionarilor de transport și sub-contractanților utilizați pentru livrare, atât de pe teritoriul comunitar, cât și în țările terțe;
3.
indicații privind mijloacele de transport care vor fi utilizate, specificând capacitatea acestora;
4.
precizări privind itinerarul care va fi urmat, inclusiv punctele de trecere a frontierelor, indicând eventualele puncte de transbordare dintr-un mijloc de transport în altul; în astfel de cazuri, ofertantul se angajează în scris să comunice aceste puncte și datele la care vor avea loc transbordările cu minimum trei zile în avans, precum și datele probabile ale principalelor operațiuni, în special încărcarea și sosirea la destinație;
5.
defalcarea detaliată a ofertei în conformitate cu rubricile indicate la anexa II;
6.
angajamentul ofertantului de a prezenta, dacă devine adjudecatar, originalul poliței de asigurare subscrise pentru a acoperi toate costurile aferente transportului;
(f)
să cuprindă, în cazul aplicării articolului 2 alineatul (2), pentru o livrare de orez:
1.
cantitatea de produs propusă, exprimată în tone (greutate netă), în schimbul unei tone nete de produs finit care trebuie livrat în condițiile și în stadiul de livrare stabilit prin invitația de participare la licitație;
2.
adresa exactă a locului (locurilor) de antrepozitare a mărfurilor înainte de expediere;
3.
numele și adresa (adresele) tuturor subcontractanților și comisionarilor de transport utilizați în timpul livrării;
4.
suma pe tonă (netă) și pe zi, solicitată pentru acoperirea tuturor costurilor (staționare, asigurare, pază, garanții etc.), în cazul în care recepționarea de către comisionarul de transport nu poate avea loc în termenele prevăzute;
(g)
să cuprindă, în cazul aplicării articolului 2 alineatul (3), pentru livrarea de carne de porc:
1.
suma oferită pe tonă (netă), ținând seama de costurile de transformare, ambalare și transport, până la stadiul de livrare prevăzut în invitația de participare la licitație;
2.
adresa exactă a locului (locurilor) de antrepozitare a mărfurilor înainte de expediere;
3.
numele și adresa (adresele) tuturor subcontractanților și comisionarilor de transport utilizați în timpul livrării;
4.
suma pe tonă (netă) și pe zi, solicitată pentru acoperirea tuturor costurilor (staționare, asigurare, pază, garanții etc.), în cazul în care recepționarea de către comisionarul de transport nu poate avea loc în termenele prevăzute;
(h)
să fie însoțită de dovada faptului că ofertantul a constituit, în favoarea agenției de intervenție desemnate pentru prezentarea ofertelor, o garanție de participare la licitație a cărei valoare este stabilită prin invitația de participare la licitație, în conformitate cu titlul III articolul 8 alineatul (1) din Regulamentul (CEE) nr. 2220/85. Dovada se face prin prezentarea originalului documentului emis de organismul financiar care acordă garanția și întocmit în conformitate cu anexa III;
(i)
să fie însoțită de originalul angajamentului scris al organismului financiar în cauză de a constitui garanția de livrare prevăzută la articolul 7, întocmit în conformitate cu anexa III.
Garanțiile prevăzute de prezentul regulament trebuie constituite de către instituții de credit autorizate de către statele membre și menționate în lista elaborată de Comisie (8), în conformitate cu articolul 3 alineatul (7) și articolul 10 alineatul (2) din Directiva 77/780/CEE a Consiliului (9).
(2) Ofertele care nu sunt prezentate în conformitate cu dispozițiile prezentului articol și, după caz, cu dispozițiile complementare din regulamentul care anunță deschiderea licitației sau care prevăd alte condiții decât cele stabilite nu sunt admisibile.
(3) Ofertele trebuie să aibă o perioadă de valabilitate de 15 zile din ultima zi a perioadei de depunere a ofertelor.
(4) O ofertă depusă nu poate fi modificată sau retrasă.
Articolul 6
(1) Agenția sau agențiile de intervenție interesate transmit Comisiei, în scris, prin fax sau telex, în termen de 24 de ore de la încheierea perioadei de depunere a ofertelor, o comunicare cuprinzând, în plus față de trimiterea la regulamentul care anunță deschiderea licitației, pentru fiecare lot:
(a)
numele și adresa ofertanților care au prezentat oferte admisibile, în special în aplicarea articolelor 3, 4 și 5;
(b)
pentru fiecare ofertă admisibilă, după caz, suma sau cantitatea ofertată.
(2) Ținând seama de ofertele primite, se poate decide, pentru fiecare lot:
-
să nu se atribuie livrarea
sau
-
să se atribuie livrarea, după caz, pe baza prețului oferit sau pe baza cantității oferite.
(3) Comisia notifică în cel mai scurt termen atribuirea contractului de furnizare adjudecatarului, precum și agenției de intervenție care a primit oferta reținută. Aceasta comunică, de asemenea, agențiilor de intervenție interesate datele ofertei reținute, necesare pentru facilitarea executării operațiunii de livrare.
(4) Agențiile de intervenție care au primit oferte informează adjudecatarii în cel mai scurt termen, prin fax sau prin poșta electronică, după caz, cu privire la rezultatul participării lor la licitație.
(5) Agenția de intervenție menționată la alineatul (3) comunică de îndată Comisiei oferta completă a adjudecatarului livrării.
Articolul 7
(1) Pentru o livrare prevăzută la articolul 2 alineatul (1) litera (a) sau (b), adjudecatarul constituie, cu cel puțin trei zile lucrătoare înainte de ridicarea mărfurilor, o garanție de livrare cu o valoare egală cu cantitățile de ridicat pentru fiecare navă sau pentru fiecare destinație, înmulțite cu suma unitară stabilită prin invitația de participare la licitație.
(2) Pentru o livrare prevăzută la articolul 2 alineatul (2), adjudecatarul constituie, în termen de cinci zile lucrătoare de la notificarea atribuirii livrării, o garanție de livrare cu o valoare egală cu cantitățile nete recepționate pentru fiecare lot, înmulțite cu suma unitară stabilită prin invitația de participare la licitație.
(3) Pentru o livrare prevăzută la articolul 2 alineatul (3), adjudecatarul constituie, în termen de cinci zile lucrătoare de la atribuirea livrării, o garanție de livrare cu o valoare egală cu 10 % din ofertă, înmulțită cu cantitățile nete de livrat.
(4) Garanția de livrare se constituie în conformitate cu titlul III articolul 8 alineatul (1) din Regulamentul (CEE) nr. 2220/85 în favoarea agenției de intervenție menționate la articolul 4 și responsabile cu plata.
Dovada constituirii garanției de livrare se face prin prezentarea originalului documentului emis de către organismul financiar care acordă garanția și întocmit în conformitate cu anexa III.
Articolul 8
(1) Cu excepția cazurilor de forță majoră, adjudecatarul suportă toate riscurile la care sunt supuse mărfurile, în special pierderea sau deteriorarea, până la stadiul de livrare stabilit.
(2) Adjudecatarul responsabil cu transportul asigură efectuarea livrării cu mijloace de transport care prezintă garanțiile adecvate, în special de natură sanitară, pentru buna conservare și transportul în bune condiții al mărfurilor. În cazul transportului maritim, navele utilizate trebuie să fie înregistrate în registrele internaționale de clasificare ca nave de categorie superioară.
(3) În cazul apariției unor dificultăți în cursul executării livrării, după recepționarea produselor de către adjudecatari și cu excepția cazurilor de urgență, numai Comisia are autoritatea de a da instrucțiuni pentru a facilita continuarea livrării.
(4) La cererea agenției de intervenție interesate, Comisia poate să acorde o toleranță în privința pierderilor neidentificabile, pentru a ține seama de dificultăți deosebite.
Articolul 9
(1) Înainte de ieșirea de pe teritoriul Comunității, adjudecatarul se supune oricărui control solicitat sau efectuat de către sau pe seama Comisiei, în timpul etapelor de producție sau de ambalare, de antrepozitare sau de încărcare. Controlul vizează cantitatea, calitatea, starea sanitară, ambalajul și marcarea produselor de livrat. Rezultatele acestor controale sunt opozabile tuturor părților interesate, în măsura în care acestea au avut posibilitatea să asiste la ele.
În cazul prelevării de probe, agenția responsabilă cu controlul păstrează probe suplimentare pe cheltuiala Comisiei, în caz de contestații ulterioare.
La finalul controlului, adjudecatarului i se eliberează un atestat de conformitate sau de neconformitate.
(2) În cazul în care calitatea mărfurilor puse la dispoziție de către agenția de intervenție sau de către furnizori, pentru produsele prevăzute la articolul 2 alineatele (2) și (3) nu este în conformitate cu standardele prevăzute în invitația de participare la licitație, agenția responsabilă cu controlul informează de îndată Comisia cu privire la aceasta, iar încărcarea se suspendă.
(3) În cazul în care marfa pusă la dispoziție de către agenția de intervenție nu este în conformitate cu standardele minime stabilite pentru achiziționarea la intervenție, iar în ceea ce privește carnea de vită și mânzat, cu standardele stabilite pentru depozitarea de intervenție, agenția de intervenție pune de îndată la dispoziție o marfă care să corespundă cerințelor stabilite pentru livrarea în cauză.
Costurile suplimentare suportate de către adjudecatari (costuri de transport suplimentare, taxe de staționare prelungită etc.) cad în sarcina agenția de intervenție.
În cazul aplicării prezentului alineat, se aplică dispozițiile articolului 2 alineatul (3) litera (c) din Regulamentul (CEE) nr. 3597/90 al Comisiei (10).
(4) În cazul în care mărfurile livrate de către furnizori, în ceea ce privește livrările prevăzute la articolul 2 alineatele (2) și (3), nu sunt în conformitate cu calitatea stabilită prin invitația de participare la licitație, costurile suplimentare de transport cauzate adjudecatarului cad în sarcina furnizorilor în cauză, fără a aduce atingere aplicării articolului 12 alineatul (2).
(5) Pentru livrările de carne de porc și de vită și mânzat, adjudecatarul se supune controalelor solicitate și efectuate de agenții desemnați de țara beneficiară, pe teritoriul Comunității.
(6) Agenția responsabilă cu controlul sigilează mijloacele de transport în momentul încărcării. În caz de transbordare, agenția desemnată de către Comisie verifică integritatea sigiliilor aplicate pe mijloacele de transport sosite la punctul de transbordare și sigilează noile mijloace de transport utilizate, după transbordare.
(7) Adjudecatarul se supune, în porturile maritime sau la punctele de frontieră de destinație a produselor indicate în invitația de participare la licitație, tuturor controalelor solicitate și efectuate de către sau pe seama Comisiei.
Adjudecatarului i se eliberează, la sfârșitul controlului, un atestat de conformitate sau de neconformitate, în care se specifică detaliile privind controalele efectuate și rezultatul acestora. Agenția responsabilă cu controlul transmite acest atestat Comisiei.
(8) Costurile aferente controalelor sunt suportate de către Comunitate, cu excepția costurilor aferente controalelor menționate la alineatul (5).
Articolul 10
(1) Cererea de plată a livrării se prezintă agenției de intervenție menționate la articolul 4, în termen de două luni de la încheierea perioadei stabilite pentru livrare în invitația de participare la licitație. Cu excepția cazurilor de forță majoră, în caz de nerespectare a prezentei dispoziții, suma de plată se reduce cu 10 %. Se aplică, de asemenea, o reducere de 5 % pentru fiecare lună de întârziere suplimentară.
(2) Cererea de plată este însoțită de următoarele documente justificative:
(a)
în cazul aplicării articolului 2 alineatul (1) litera (b):
-
o copie a documentelor de transport;
-
originalul certificatului de recepție emis de către reprezentantul țării beneficiare, indicat în anexa la regulamentul care anunță deschiderea licitației pentru operațiunea de livrare. Acest document se întocmește în conformitate cu anexa I și trebuie vizat de către agenția responsabilă cu controlul în stadiul de livrare;
-
atestatul de conformitate în stadiul de livrare, menționat la articolul 9 alineatul (7).
(b)
în cazul aplicării articolului 2 alineatul (1) litera (a), în plus față de documentele indicate la litera (a), cererea este însoțită de:
-
certificatul de export menționat la articolul 14 alineatul (1);
-
documentul administrativ unic și de documentul de control menționate la articolul 14 alineatul (2).
(3) Pentru o livrare menționată la articolul 2 alineatul (1) litera (a) sau (b), plata ofertei se efectuează pe baza cantității prevăzute în certificatul de recepție eliberat de către reprezentantul țării beneficiare. Acest document se întocmește în conformitate cu anexa I și trebuie vizat de către agenția responsabilă cu controlul în stadiul de livrare.
(4) Pentru o livrare prevăzută la articolul 2 alineatul (2), cantitatea de produs de intervenție adjudecată se pune la dispoziția adjudecatarului în momentul prezentării dovezii de constituire a garanției în aplicarea articolului 7 alineatul (1).
(5) Pentru o livrare prevăzută la articolul 2 alineatul (3), plata ofertei adjudecatarului pentru mobilizarea produsului se efectuează în momentul prezentării certificatului de ridicare, întocmit în conformitate cu anexa V, emis de către transportatorul desemnat după încărcarea completă a lotului.
(6) În cazul în care recepția de către reprezentantul țării beneficiare în stadiul de livrare este întârziată din motive care țin de circumstanțe independente de voința adjudecatarului, costurile suplimentare suportate de acesta sunt rambursate de către țara beneficiară după examinarea documentelor justificative.
Articolul 11
(1) În ceea ce privește garanția de participare la licitație, cerințele principale, în sensul articolului 20 din Regulamentul (CEE) nr. 2220/85, sunt următoarele:
(a)
să nu se retragă oferta;
(b)
să se constituie garanția de livrare în conformitate cu articolul 7;
(c)
de asemenea, pentru o livrare prevăzută la articolul 2 alineatul (2), să se preia fizic din stocurile de intervenție cantitățile adjudecate. La expirarea termenului stabilit pentru preluare, se reține garanția pentru cantitățile care nu au fost preluate, în conformitate cu articolul 23 alineatul (2) din Regulamentul (CEE) nr. 2220/85; de asemenea, cantitatea de ridicat se diminuează cu 10 % pentru fiecare lună de întârziere.
(2) Garanția de participare la licitație se restituie:
-
în cazul în care oferta nu a fost reținută;
-
pentru livrările prevăzute la articolul 2 alineatul (1) litera (a) sau (b) și la articolul 2 alineatul (3), la prezentarea dovezii de constituire a garanției de livrare în conformitate cu articolul 7;
-
pentru o livrare prevăzută la articolul 2 alineatul (2), la prezentarea certificatului de preluare emis de agenția de intervenție pentru totalul cantității adjudecate.
Articolul 12
(1) În ceea ce privește garanția de livrare, cerința principală în sensul articolului 20 din Regulamentul (CEE) nr. 2220/85 este livrarea în totalitate a produselor, în condiții de calitate fără devieri semnificative, după caz, față de:
-
calitatea constatată în momentul preluării din depozitul de intervenție, în cazul unei livrări prevăzute la articolul 2 alineatul (1) litera (a);
-
calitatea constatată în momentul recepției de către transportator, în cazul unei livrări prevăzute la articolul 2 alineatul (1) litera (b);
-
calitatea stabilită prin invitația de participare la licitație, în cazul unei livrări prevăzute la articolul 2 alineatele (2) și (3).
(2) Garanția de livrare se eliberează atunci când adjudecatarul face dovada executării livrării în conformitate cu condițiile stabilite de prezentul regulament și de regulamentul care anunță deschiderea licitației.
Această dovadă poate fi adusă:
(a)
pentru o livrare prevăzută la articolul 2 alineatul (1) litera (a) sau (b), prin prezentarea documentelor menționate la articolul 10 alineatul (2) litera (a) sau (b), după caz.
Garanția se reține pentru cantitățile pentru care nu a fost prezentată această dovadă;
(b)
pentru livrările prevăzute la articolul 2 alineatele (2) și (3), prin prezentarea:
-
certificatului de preluare emis de transportator, întocmit în conformitate cu anexa V;
-
certificatului de export menționat la articolul 14;
-
documentului administrativ unic și a documentului de control menționate la articolul 14 alineatul (2).
Garanția se reține:
-
pentru cantitățile neconforme cu condițiile stabilite pentru livrare;
-
pentru cantitățile pierdute în special din cauza ambalării inadecvate pentru tipul de transport utilizat;
-
până la concurența sumei de 1 EUR pe tonă și pe zi, înmulțită cu cantitățile care nu au fost încărcate, în cazul în care se constată că nu a fost respectată rata de încărcare impusă prin invitația de participare la licitație.
(3) În cazul în care se constată întârzierea preluării de către transportator sau întârzieri la livrare de către transportator sau de către întreprinderea de transformare, garanția de livrare se reține proporțional cu cantitățile nepreluate sau livrate după expirarea termenului stabilit, până la concurența sumei de 0,75 EUR pe tonă și pe zi de întârziere. Începând cu a unsprezecea zi de întârziere, suma care se reține crește la 1 EUR pe tonă și pe zi suplimentară. Aceste dispoziții se aplică în cazul în care întârzierea la preluarea mărfii sau la livrare este imputabilă adjudecatarului.
(4) Pentru livrările prevăzute la articolul 2 alineatul (1) litera (a) sau (b), garanția de livrare se eliberează în condițiile prevăzute anterior sau în tranșe de 20 %, pe măsură ce se face dovada faptului că 20 % din cantitatea totală a unui lot a fost livrată, fără devieri semnificative față de produsele preluate din stocurile de intervenție sau față de stadiul de preluare prevăzut în invitația de participare.
Articolul 13
În cadrul aplicării articolului 2 alineatul (1) litera (a) sau (b), adjudecatarul poate, la cerere, să primească un avans egal cu 90 % din suma obținută prin înmulțirea cantităților nete preluate dintr-un produs, pentru o destinație și pentru o dată de livrare, cu sumele unitare indicate în ofertă.
Avansul se achită la prezentarea certificatului de preluare întocmit în conformitate cu anexa V sau VI și eliberat, după caz, de către agenția de intervenție din statul membru deținător al produsului sau de către adjudecatarul fabricării produsului transformat sau al mobilizării produsului pe piața comunitară, precum și la prezentarea dovezii de constituire a unei garanții pentru plata avansului cu o valoare echivalentă cu avansul de achitat, în favoarea agenției de intervenție responsabile cu plata. Garanția se constituie în conformitate cu anexa III.
Articolul 14
(1) Certificatele de export solicitate și eliberate pentru executarea livrărilor cuprind, la rubrica 20, următoarea mențiune:
-
„Regulamentul (CE) nr. 2802/98 al Consiliului. Neeligibil pentru restituiri la export.”
(2) Documentul administrativ unic și documentul de control eliberate conform articolului 3 din Regulamentul (CEE) nr. 3002/92 cuprind mențiunile:
-
„Regulamentul (CE) nr. 111/1999 al Comisiei de stabilire a normelor generale de aplicare a Regulamentului (CE) nr. 2802/98 al Consiliului privind programul de aprovizionare cu produse agricole a Federației Ruse. Neeligibil pentru restituiri la export.”
Articolul 15
La cerere, agentul economic poate obține de la agenția de intervenție prevăzută la articolul 4 comunicarea, în limba engleză sau rusă, a dispozițiilor pertinente din Memorandumul de înțelegere încheiat între Comunitatea Europeană și Federația Rusă, aplicabile licitațiilor pentru contracte de livrare deschise pentru aplicarea Regulamentului (CE) nr. 2802/98 al Consiliului.
Articolul 16
Curtea de Justiție a Comunităților Europene este competentă pentru a hotărî cu privire la orice litigiu rezultat din aplicarea, neaplicarea sau interpretarea normelor care reglementează livrările efectuate în conformitate cu prezentul regulament.
Articolul 17
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 ianuarie 1999.